钦定古今图书集成/明伦汇编/官常典/第516卷 > 乌延蒲卢浑
## 钦定古今图书集成/明伦汇编/官常典/第516卷 > 乌延蒲卢浑

按《金史》本传：“蒲卢浑，曷懒路乌古敌昏山人。父孛古
剌，龙虎卫上将军。蒲卢浑膂力绝人，能挽彊，射二百
七十步。与兄鹘沙虎俱以勇健隶阇母军，居帐下。攻
黄龙府，力战有功。阇母败于兔耳山，张觉复整兵来，
诸将皆不敢战。蒲卢浑登山望之，乃绐诸将曰：‘敌军
少，急击可破也。若入城，不可复制’。遂合战，破之。郭药”
师、蔡靖以燕京降。蒲卢浑率九十骑先伺察城中居民去就，遂将汉兵子隶完颜蒙适，攻真定，进攻赞皇，
取之，获人畜甲仗万馀。汴城破，日已暮，宋人犹力战，
枪刺中蒲卢浑手，战益力，遂败宋军，赐金五十两。睿
宗为右辅元帅，已定关陕，议取剑外诸州，遂拔和尚
原。元帅府承制以蒲卢浑为河北西路兵马都总管。
及宋主在扬州，蒲卢浑与蒙适将万骑袭之，宋主已
渡江，破其馀兵。后与斜卯、阿里俱从宗弼自淮西渡
江，取江宁。宗弼入杭州，宋主走明州，再走温州，由海
道追三百馀里，隳明州而归。语在《阿里传》。天眷二年，
授镇国上将军，除安国军，以疾去官。皇统六年，授世
袭谋克，起为延安尹，赐尚衣一袭。寻致仕。海陵迁中
都，起为归德尹，就其家授之，赐银牌、袭衣、玉吐鹘，驰
驿之官。蒲卢浑留数十日，已违程，复听致仕。召赴京
师。至蓟州，见海陵于猎所。明日从猎，获一𤜶，海陵曰：
“卿年老，尚能驰逐击兽，健捷如此。”赐以御服，封豳国
公。除太子少师，进太子太保，改真定尹，入判大宗正
事。顷之伐宋，以本官行右领军副都督事。师次西采
石，海陵欲渡江，蒲卢浑曰：“宋军船高大，我船庳小，恐
不可遽渡。”海陵怒曰：“汝昔从梁王追赵构于海岛，皆
大舟耶？今乃沮吾兵事。设不能遽渡江，不过有少损
耳。尔年已七十，纵自爱，岂有不死理耶！明日当与《奔
睹》先济。”既而复止之，乃遣别将先渡江，舟小不可战，
遂失利，两猛安及兵士二百馀人皆陷没，海陵遇害。
军还，大定二年，至中都上谒，除东京留守。世宗召问
年几何，对曰：“臣今年七十三矣。”上曰：“卿宿将，久练兵
事，年虽老，精神不衰。”因命到官，每旬月一视事。赐衣
一袭，进阶开府仪同三司，仍封豳国公。是岁卒。十八
年，孙扎虎迁广威将军，袭乌古敌昏山，世袭猛安，并
亲管谋克。